Balaam nyé ai Balag nâ: “Lóŋó ma balatâr zamgbál vā, ó kōmə́zan ma bəyóm bə́ nyag zamgbál étēde ai bəyóm míńtómbá zamgbál.” 2Ńdɔ Balag a ngábɔ anə́ Balaam a ngádzó; ńdɔ̄ bân nyé bə́ ngábə́de álatâr ásə ǹnóm nyag m̀bɔ́g ai ǹnóm ńtómbá ḿbɔ́g. 3Balaam nyé ai Balag nâ: “Təbə́gə́ á mgbág mətúnuŋa móe, mə́ tam kə̌ mān ńtíé; kámāná Ǹtondôbə a kə tóban ai ma; ébúg ā ḿbɔ̄ ánā nə̄ mə́ yəm tɔ é nə̄ yá tɔ é nə̄ yá, mə sɔ́ wa dzɔ́ kad.” Ǎ ngakə a kə ai ǹdzón ósə. 4Ńdɔ Ǹtondôbə a ngákə tóban ai Balaam, Balaam nyé ai nyé nâ: mə̌ māná kom balatâr zamgbál, mə kə́ fə mabəde ǹnóm nyag ai ǹnóm ńtómbá álatâr ásə. 5Ńdɔ Ǹtondôbə a ngáfudi ebúg ânyǔ Balaam, nyé ai nyé naa: “Dúgán ábə Balag, ó kə kɔ́bɔ ai nyé ḿból vī !” 6Ńdɔ Balaam a ngádúgan ábə Balag, a kə́ nye kɔ́b á tə́lə̄ á ḿgbág mətúnuŋa móé, ai nyé ai miǹtómbá mísə̄ yā Moab. 7Ńdɔ̄ hḿ Balaam a ngáfód ńkɔ́bɔ̄ mɔ́, nyé nâ: “Balag a kə́ sɔ́ ai ma á Aram, ǹkúkúmá yǎ Moab a lóm ma lóe á miǹkǒl yā ńtólē dzób nyé nâ: Zǎg ! Ó kúb ma Yákɔb amalá á nyɔ́l ! Zǎg ! Ó yɔg ma Ísraɛ̂l ! 8Éyə mə kələ kúb ámalá yá, ényɔ́ Zāmbá ā ndzí kig kúb ámalá ? Éyə̄ mə kələ yɔg ényɔ́ Ǹtondôbə a ndzí kig yɔg yá ? 9Owé, mə tálā nyé á mə̄ tə́lə́ á óbobǒn ńkóm á yōb, mafɔmbɔ nyé ábobǒn miǹkǒl á yōb. Mə tála və áyɔŋ á tə́lə́ səsalá, təge báman ai məyɔŋ á táŋ. 10Zá á nə̄ láŋ m̀búlúg Ísraɛ̂l ? Zá kig táŋ məndá mə́ Yákɔb ? Mǎmēn mə wáág kig awú bə́sósōó ánā ! Mvɔŋ dzáma e fulán kig ai éńdzabá ánā !”